b"\n_START_ARTICLE_\nIl Parnasso in festa\n_START_SECTION_\nPresentaci\xc3\xb3\n_START_PARAGRAPH_\nL'obra ha estat escrita per a celebrar el casament d'Anne, Princesa Reial i el Pr\xc3\xadncep Guillem d'Orange. Ell Parnasso in festa va ser estrenada per primera vegada a Londres, al King's Theatre el 13 de mar\xc3\xa7 de 1734 i es van fer cinc funcions m\xc3\xa9s. El llibret (en itali\xc3\xa0) \xc3\xa9s d'un poeta an\xc3\xb2nim Il Parnasso in festa i pot ser considerat com un pasticcio: la seva m\xc3\xbasica en gran part \xc3\xa9s la de l'oratori Atalia (que en aquell moment no s'havia interpretat encara a Londres) amb algunes \xc3\xa0ries noves, principalment les de la tercera part.  _NEWLINE_Il Parnasso in festa va tenir un gran \xc3\xa8xit i despr\xc3\xa9s de l'estrena londinenca, tot i que estava concebuda per a una \xc3\xbanica funci\xc3\xb3 en ocasi\xc3\xb3 de la boda reial, es repet\xc3\xad diverses vegades en les temporades seg\xc3\xbcents.\n_START_SECTION_\nArgument\n_START_PARAGRAPH_\nEl mont Parn\xc3\xa0s \xc3\xa9s el lloc de concentraci\xc3\xb3 habitual d'Apol\xc2\xb7lo i les Muses, i est\xc3\xa0 decorat per a la festa. No hi ha massa acci\xc3\xb3, si es compara amb una \xc3\xb2pera; en canvi, assistim a la successiva entrada dels protagonistes. Canten tot fent elogis de l'amor i celebren junts, amb can\xc3\xa7ons i danses, les noces de la nereida Thetis, filla del d\xc3\xa9u mar\xc3\xad Nereu amb l'heroi de Tess\xc3\xa0lia Peleus, pr\xc3\xadncep de F\xc3\xb2tia.\n_START_SECTION_\nPrimera part\n_START_PARAGRAPH_\nL'escena representa el Mont Parn\xc3\xa0s, on les Muses i Apol\xc2\xb7lo, el d\xc3\xa9u de les arts i del sol, estan reunits per celebrar el casament del mortal Peleus amb la nimfa del mar Thetis. Orpheus, que \xc3\xa9s el fill d'Apol\xc2\xb7lo i sobretot un m\xc3\xbasic llegendari, arriba per participar en les festes. Clio, la musa de la Hist\xc3\xb2ria, recorda a Apol\xc2\xb7lo un episodi de la seva pr\xc3\xb2pia vida amorosa quan, estant enamorat de la nimfa Daphne, la va perseguir de manera luxuriosa, per\xc3\xb2 que aquesta \xc3\xbaltima va suplicar els d\xc3\xa9us d'\xc3\xa9sser salvada i va ser transformada en llorer. Poc afectat per aquest record, Apol\xc2\xb7lo convida tota l'assist\xc3\xa8ncia a beure en honor de Bacus.  Mart, el d\xc3\xa9u de la guerra convida tota l'assemblea a entonar una can\xc3\xa7\xc3\xb3 de beure i Clio s'hi afegeix fins a emborratxar-se per a gran diversi\xc3\xb3 de la seva germana Cal\xc2\xb7l\xc3\xadope, mare de Orpheus i musa de la poesia \xc3\xa8pica, aix\xc3\xad com dels coristes.\n_START_SECTION_\nSegona part\n_START_PARAGRAPH_\nLes muses canten sobre l'habilitat d'Orpheus fent m\xc3\xbasica. Tanmateix, Orpheus segueix desconsolat per la p\xc3\xa8rdua definitiva de la seva esposa adorada, Eurydice. Ell havia baixat fins al m\xc3\xb3n subterrani per arrencar-la de la mort, per\xc3\xb2 l'havia perduda per segona vegada en no haver sabut resistir les ganes de veure-la abans d'haver sortit dels inferns. Apol\xc2\xb7lo i les muses diuen a Orpheus que el seu amor per a Eurydice inspirar\xc3\xa0 totes les generacions futures, i que la parella reial formada per Th\xc3\xa9tis i P\xc3\xa9l\xc3\xa9e ser\xc3\xa0 la benedicci\xc3\xb3 de tota la terra. Apol\xc2\xb7lo mana als tritons de bufar sobre les petxines \xe2\x80\x93representades a l'orquestra pels cors\xe2\x80\x93, per anunciar i inaugurar les festes nupcials\n_START_SECTION_\nTercera part\n_START_PARAGRAPH_\nD\xc3\xa9us i muses, nimfes i pastors s'uneixen en la celebraci\xc3\xb3 de les noces de Thetis i Peleus, tot desitjant una llarga vida als joves casats. Formulen el desig que siguin per a tot el m\xc3\xb3n un exemple de virtuts i profetitzen que seran els avantpassats d'un llinatge d'herois. J\xc3\xbapiter mateix, com ho afirma el cor, proclama que la parella reial viur\xc3\xa0 feli\xc3\xa7 per sempre."